किसान धैर्य से काम लें, सरकार साथ है
कृषि व जल संसाधन मंत्री बृजमोहन अग्रवाल ने कहा कि प्रदेश में सूखे के हालात हैं। किसानों को धैर्य रखना होगा। सरकार उनके साथ है और उनका कोई अहित नहीं होने दिया जाएगा। वे बिल्कुल भी निराश न हो। ऐसा कदम न उठाएं, जिससे उन्हें और समाज को नुकसान हो।
शनिवार को संक्षिप्त प्रवास पर शहर पहुंचे कृषि व जल संसाधन मंत्री ने एसईसीएल हेलिपेड में पत्रकारों से चर्चा करते हुए कहा कि उन्हें नहीं लगता कि किसान सूखे की वजह से आत्महत्या कर रहे हैं। सरकार किसानों की मदद कर रही है। 12 सालों में किसी की मौत भूख से नहीं हुई है। इसलिए किसानों का भूख से मरने का सवाल ही नहीं उठता। उन्होंने कहा कि कांग्रेस सोची-समझी रणनीति के तहत मौत को भूख और सूखे से जोड़ रही है। नगरीय निकाय चुनाव से जुड़े सवालों के जवाब देते हुए कृषि मंत्री ने कहा कि जनता विकास चाहती है। निकाय चुनाव में भाजपा के प्रत्याशियों की जीत होगी। उन्होंने कहा कि सरकार अच्छा काम कर रही है। इस बात को जनता बेहतर जानती है। इसलिए जीत में किसी प्रकार के संशय होने का सवाल ही नहीं उठता है। कृषि मंत्री बेहद हड़बड़ी में दिखे और अखिल भारतीय खंडेलवाल समाज के परिचय सम्मेलन में भी कम समय के लिए रुके, फिर जामुल की आमसभा के लिए रवाना हो गए। समर्थकों ने बताया कि चूंकि ठंड का मौसम है और जल्दी शाम हो जाती है। इसलिए हेलिकाप्टर को उजाला रहते जामुल पहुंचना था। कार्यक्रम में भी वे चाहकर ज्यादा देर नहीं ठहर सके।
hin_Deva hin_Deva hin_Deva